הסיפור של יוסי

הסיפור של יוסי הוא סרט דרמה להט"בי ישראלי משנת 2012, בבימויו של איתן פוקס ובכיכובם של אוהד קנולר, עוז זהבי, ליאור אשכנזי ואורלי זילברשץ. זהו סרט המשך לסרט הקולנוע הישראלי משנת 2002 "יוסי וג'אגר", והוא סרטו העלילתי החמישי באורך מלא של הבמאי איתן פוקס, שכבר ביים בעבר את אשכנזי ("ללכת על המים"), קנולר ("הבועה") ואף את זילברשץ ("שירת הסירנה"). עלילת הסרט מתרחשת עשור לאחר ההתרחשויות בסרט "יוסי וג'אגר", ובה יוסי (אוהד קנולר), כיום רופא מצליח, עודו בארון ומנסה להתגבר על האובדן של אהובו ג'אגר. הסרט זכה לפתוח את התחרות המרכזית בפסטיבל הסרטים הניו יורקי "טרייבקה". עשור לאחר מותו של ג'אגר, עובד יוסי כרופא לב מצליח בבית חולים. הוא ממעט לבלות ושם במרכז חייו את עיסוקו המקצועי. יוסי מתעלם מחיזוריה של נינה, אחת האחיות, שמבקשת לרקום עמו קשר רומנטי; מנהל המחלקה, שעֵד לעומס בו הוא מצוי, מפציר בו לקחת חופשה; וחברו למחלקה, מוטי, מפציר בו לבוא עמו לבילוי בבר. באחד הבקרים מגיעה למחלקה ורדה, אמו של ג'אגר, לבדיקת אק"ג, ויוסי מחליט לבצע את הבדיקה, במקום מוטי ששובץ לה במקור. ורדה שואלת אותו אם הם מכירים, ויוסי מכחיש את דבר היכרותם. במהלך הבדיקה הוא מנסה לדלות ממנה פרטים על עברה. ורדה טוענת שאין לה ילדים. עם תום הבדיקה הוא פוגש בה ביציאה מבית החולים, כביכול במקרה, ומציע לה טרמפ לביתה. במהלך הנסיעה מתוודה ורדה שהיה לה בן, שנהרג בלבנון, ומראה לו את תמונתו. בשובו הביתה מביט יוסי בתמונות שלו ושל ג'אגר מתקופת השירות הצבאי. באותו ערב הוא נפגש למטרות סטוץ עם בחור אנונימי. הבחור, בליין צעיר ושרירי, מאשים את יוסי ברמאות, שכן תמונתו של יוסי מאתר ההיכרויות אינה תואמת עוד את מראהו בפועל. הוא מציע שיוסי יבצע בו מין אוראלי ושהם יסתפקו בכך. למחרת שוגה יוסי במהלך צנתור לב והחולה כמעט ומת. מוטי, שזה עתה סיים את הליך גירושיו, מפציר בו בשנית לצאת עמו לבילוי, תוך כדי הפטרה שהשמועות על אודות מיניותו לא משנות לעובדה שעליו לצאת לבלות. נינה מעירה את יוסי למשמרת, ובניגוד לפעמים קודמות, שבהן רק ליטפה אותו, הפעם היא אף מנשקת אותו בעוד הוא ישן. יוסי מתעורר בבהלה, ובדיאלוג בין השניים אומרת לו נינה שהיא מסרבת להאמין לשמועות. בבילוי במועדון משקה אותו מוטי לשוכרה ומנסה לגרום לו לקיים יחסי מין עם בחורה בשירותי המועדון. בתגובה נמלט יוסי מהמקום. יוסי מגיע לביתה של ורדה. בכניסה לבית מזהה אותו אביו של ג'אגר, שמוליק. ורדה שואלת את יוסי מדוע לא סיפר לה על היכרותו עם ליאור (ג'אגר). יוסי מספר לזוג על רגע המוות של ג'אגר, על הנשיקה ביניהם, על הקשר שארך שנה וחצי ועל רצונו של ליאור שהם יידעו על קשר זה. ורדה מורה לו להסתלק. בטרם הוא עושה זאת מציע לו שמוליק לבקר בחדרו של ליאור. לאחר המאורע יורד יוסי לנופש בסיני. בדרכו הוא אוסף בתחנת דלק ארבעה חיילים שפיספסו את האוטובוס שלהם. בעוד שלושה מהם מתלוננים על המוזיקה הקלאסית שהוא משמיע להם, אחד מהם, תום, שעדין יותר באופיו, מזהה את יצירתו של גוסטב מאהלר ומגן על בחירותיו. במהלך הנסיעה נשמעות רמיזות על מיניותו של תום. בסוף הנסיעה מציעים הארבעה ליוסי להצטרף אליהם לחופשה באילת. תחילה הוא מסרב, אך בהגיעו למסוף טאבה הוא עוצר ושב על עקבותיו. בבית המלון יושב יוסי על שפת הבריכה, קורא את מוות בוונציה וצופה בחיילים שבבריכה. תום נתקל בו, מספר לו שהיה בעיסוי ומנסה לשכנע אותו ללכת גם. בערב, בחדר האוכל, רואה יוסי את תום לצידן של בנות. בהופעה של צוות המלון מתיישב לידו תום ומוסר לו שובר מתנה למסאג', שקנו לדבריו ארבעתם כתודה על הנסיעה. למחרת פוגש יוסי את חבריו של תום ומודה להם על המתנה, אך הם מכחישים כל קשר אליה. יוסי ניגש לטיפול המסאג', אך בורח ממנו זמן קצר לפני תחילתו. בדרכו לבריכה רואה יוסי את תום מפלרטט בבריכה עם בועז, המסאג'יסט, והוא שב לקרוא בחדרו. תום מופיע בפתח חדרו, שואל איך היה העיסוי, ויוסי משיב שלא מצא לכך זמן. תום מציע לו להצטרף אליהם מאוחר יותר למסיבה. יוסי אומר שכבר קבע ללכת להופעה של קרן אן ושחשב להציע להם לבוא גם. תום אומר שהם ילכו למסיבה ועוזב את המקום. בהופעה של קרן אן מפתיע תום את יוסי ומתיישב לידו בחשאי. הם ממשיכים לבילוי משותף בטיילת. במהלך הבילוי טוען יוסי שהיה ג'ובניק, ותום מספר שכל מכריו יודעים על נטייתו המינית מלבד הוריו. תום נכנס בעירום למים ודורך על קיפוד ים. יוסי מטפל בו בחדרו במלון בעוד תום מנסה לשדלו. יוסי לא מגיב לנסיונותיו והשניים נפרדים למורת רוחו של תום. בחלוף זמן קצר מעזיבתו שב תום לחדר ושואל את יוסי ישירות האם ניתן לנשק אותו. יוסי מתריס ושואל מדוע הוא רוצה לנשק אותו ולא את בועז "החתיך", עמו פלירטט מוקדם יותר. תום משיב כי בועז "סתום" ושאין הוא אוהב להתנשק עם סתומים. השניים מתנשקים ועוברים למיטה, שם מכבה יוסי את האור, תום מדליק אותו וכך לסירוגין. לבסוף נואש תום מסירובו של יוסי לחשוף את גופו וקם ללכת. יוסי מבקש ממנו להישאר, השניים מתפשטים אחד מול השני באור ומתחבקים. בתמונה הנועלת יושבים השניים על חוף הים. תום מצהיר כי היה נשאר שם ולא חוזר לצבא, ויוסי מפתיע אותו ומציע לו להישאר במקום "לתמיד". מאחורי הקלעים של סרט ההמשך ל"יוסי וג'אגר", באתר הארץ, 21 באפריל 2011 אורי קליין, ראיון || מה אומר "הסיפור של יוסי" על ישראל 2012, באתר הארץ, 18 במאי 2012 ליאה לוין, עכבר העיר אונליין, מה חשבו בארצות הברית על ההמשך של "יוסי וג'אגר"?, באתר הארץ, 29 באפריל 2012 נירית אנדרמן, "הסיפור של יוסי" נמכר להפצה בארצות הברית, בריטניה, צרפת ומדינות נוספות, באתר הארץ, 4 ביוני 2012 "הסיפור של יוסי", במסד הנתונים הקולנועיים IMDb (באנגלית) "הסיפור של יוסי", באתר AllMovie (באנגלית) "הסיפור של יוסי", באתר Rotten Tomatoes (באנגלית) "הסיפור של יוסי", באתר Box Office Mojo (באנגלית) "הסיפור של יוסי", באתר ספר הקולנוע הישראלי "הסיפור של יוסי", באתר Metacritic (באנגלית) "הסיפור של יוסי", באתר אידיבי "הסיפור של יוסי", במסד הנתונים הקולנועיים KinoPoisk (ברוסית) "הסיפור של יוסי", במיזם "אישים" לתיעוד היצירה הישראלית ביקורות: מאיר שניצר, מוות באילת: "הסיפור של יוסי" הוא סרט מסורבל ומגושם, באתר nrg‏, 20 במאי 2012 מרט פרחומובסקי‏, "הסיפור של יוסי" : סרט מקסים שמגיע לו קהל רחב, באתר וואלה, 20 במאי 2012 שמוליק דובדבני, "הסיפור של יוסי": יוסי, סרט שלי מוצלח, באתר ynet, 20 במאי 2012 שאול דישי, "הסיפור של יוסי": נהניתי, אהבתי - אני ממליץ, באתר News1 מחלקה ראשונה, 13 ביוני 2012 סרט ההמשך של "יוסי וג'אגר" יתחרה בפסטיבל טרייבקה, באתר הארץ, 7 במרץ 2012. מתן שירם, ‏דרוש קהל: אכזבה מהכנסות הסרטים הישראליים ב-2012, באתר גלובס, 8 בפברואר 2013